BIG ขยับขึ้นเกือบ 3% คาดกำไรปีนี้พุ่งทุบสถิติหลังเทรนด์กล้อง Mirrorless สุดฮิต
BIG ขยับขึ้นเกือบ 3% คาดกำไรปีนี้พุ่งทุบสถิติหลังเทรนด์กล้อง Mirrorless สุดฮิต โดยปิดตลาดภาคเช้าอยู่ที่ 1.26 บาท บวก 0.03 บาท หรือ 2.44% มูลค่าการซื้อขาย 25.74 ล้านบาท
11 ก.ย. 2558

ผู้สื่อข่าวรายงานว่า ราคาหุ้น บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG ปิดตลาดภาคเช้าอยู่ที่ 1.26 บาท บวก 0.03 บาท หรือ 2.44% มูลค่าการซื้อขาย 25.74 ล้านบาท  โดยเปิดตลาดที่ 1.24 บาท ต่ำสุดที่ 1.24 บาท สูงสุดที่ 1.28 บาท
บล.กรุงศรี แนะนำ“ซื้อ” ราคาเป้าหมาย 1.50 บาท มีแนวโน้มที่จะได้ส่วนแบ่งการตลาดเพิ่มขึ้นเป็น 70-80% ในช่วง 3 ปีข้างหน้า จากช่องทางจำหน่ายที่ครอบคลุมทั่วประเทศ มีการประหยัดจากขนาดจากการสั่งซื้อทีละมากๆทำให้ได้ส่วนลดจากคู่ค้าและเพิ่มอำนาจต่อรองให้กับบริษัท รวมถึงมีบริการหลังการขายที่เป็นเลิศ ส่งผลให้คู่แข่งค่อยๆหายไปจากตลาด     
โดย BIG เบอร์ 1 ผู้นำธุรกิจค้าปลีกกล้องถ่ายภาพ ครองส่วนแบ่งการตลาดมากกว่า 50% เทรนกล้อง Mirrorless กำลังมาแรง และเป็นพระเอกของ BIG ในปีนี้ ซึ่งมีสัดส่วนยอดขายกล้อง Mirrorless คิดเป็น 33% ของยอดขายรวม
ขณะที่กำไรสุทธิเติบโตต่อเนื่องทุกไตรมาส คาดปีนี้พุ่งทำสถิติสูงสุดเป็นประวัติการณ์ คาด BIG จะมีรายได้ปี 2015 สูงถึง 4,269 ล้านบาท เติบโต 24% จากปีก่อน และเติบโตต่อเนื่องอีก15%จากปีก่อน เป็น 4,909 ล้านบาท จาก 1) การขยายสาขาปีละ 3-4 สาขาตามการเปิดห้างใหม่ 2) การแย่งส่วนแบ่งตลาดจากคู่แข่ง และ 3) ตลาดกล้องกลับมาเติบโตตามเทรนกล้อง Mirrorless และนโยบายกระตุ้นเศรษฐกิจภาครัฐ
 